
Ukrainan presidentti Volodymyr Zelenskyi Pariisissa 16. huhtikuuta 2021. 
O Bertrand Guay / AFP / Lehtikuva 

Asiakaspalvelu 


Venäjä pani Ukrainan koomikko- 
presidentin tämän uran 
kovimpaan tulikokeeseen — eikä 
se mennyt hyvin 

Volodymyr Zelenskyi nousi valtaan kansan 
palvelijana. Nyt näyttävät vesittyvän niin lupaukset 


sodan lopettamisesta kuin korruption 
kitkemisestäkin. 


Tämä on ilmaisnäyte SK:n maksullisesta sisällöstä 

Kansan palveli 


Komediasarjassa Zelenskyi näytteli umpirehellistä ja 
vaatimatonta opettajaa, josta puolivahingossa tuli 
Ukrainan presidentti. Sarjassa irvailtiin Ukrainan 
korruptiota ja sisäpolitiikkaa. Sen sijaan synkemmät 
aiheet, kuten sota Itä-Ukrainassa tai Krimin valtaus, 
sivuutettiin. 


Tutkijat Arkady Moshes ja Ryhos Nizhnikau 
Ulkopoliittisesta instituutista sanovat, ettei Zelenskyi ole 
onnistunut toteuttamaan lupauksiaan esimerkiksi 
korruption kitkemisen, oikeusjärjestelmän ja talouden 
osalta. Lännen ja ukrainalaisten pettymykseksi käymässä 
on täysin päinvastoin. 


”Muutosten sijasta Zelenskyi on ryhtynyt hyödyntämään 
maan yhteiskuntapoliittista järjestelmää omiin 
tarkoituksiinsa” tutkijat kirjoittavat uusimmassa 
analyysissään. 


Myös Zelenskyin rohkein lupaus eli Itä-Ukrainan sodan 
lopettaminen on vesittymässä. Venäjä keskitti huhtikuussa 
sotakoneistoaan Ukrainan rajoille. Kriisi jäi kytemään, 
vaikka Venäjä ilmoitti ”yllätyssotaharjoituksen” olevan ohi 
ja vetävänsä ainakin osan joukoistaan takaisin 
tukikohtiinsa. 


MUUTAMAN kuherruskuukauden jälkeen 
Volodymyr Zelenskyi putosi monen ukrainalaisen silmissä 
samaan kastiin kuin muutkin ukrainalaispoliitikot. 


Politiikka ja bisnes ovat Ukrainassa kietoutuneet yhteen, 
eikä Zelenskyikään näytä olevan poikkeus. Hän sai 
moitteita lupaustensa hylkäämisestä jo heti virkakauden 
alussa, sillä hän nimitti hallintoonsa asiantuntijoiden 
sijasta omia ystäviään ja liikekumppaneitaan. 


Käännekohtana pidetään kuitenkin maaliskuuta 2020, 
jolloin Zelenskyi yllättäen mylläsi koko hallituksen. Osalla 
uusista ministereistä on yhteydet Viktor Janukovitsin 
aikaiseen valtakoneistoon. Janukovits sai tammikuussa 
2019 tuomion maanpetoksesta, koska hän yritti 
tukahduttaa väkivalloin kansannousun 2014. 


”Zelenskyin uudet ihmiset ovat tehneet tyhjiksi kaikki 
alemmat tulokset” varoitti vanhempi tutkija Anders 


Äslund Atlantic Council -ajatushautomosta jo kesällä 
2020. 


”Näyttää siltä, että tarkoituksena on palauttaa korruptio, ja 
oligarkit ovat kehityksen taustalla. Kaikki tuhotaan.” 


Zelenskyi muutti asumaan 
valtion omistamaan 4 000 
neliön residenssiin, jonka oli 
luvannut muuttaa lasten 
kesäleirikeskukseksi. 


ZELENSKYI oli ennen politiikkaan tuloaan paitsi suosittu 
näyttelijä ja tunnettu käsikirjoittaja myös menestyvä 
media-alan yrittäjä. Hän oli varakas, vaikka hänen 
bisneksensä olivat näpertelyä suklaatehtailija ja 
miljardööri Petro PoroSenkon liikevoittoihin verrattuna. 


Presidenttikaudella Zelenskyin omaisuus on karttunut. 


Tuoreimman varallisuusilmoituksensa mukaan hän 
omistaa vaimonsa kanssa muun muassa seitsemän asuntoa 
ja kuusi luksuskelloa. Pankkitileillä heillä on 700 000 
dollaria sekä lisäksi käteisenä 650 000 dollaria. 


Summat ovat tavanomaisia Ukrainan poliittisen eliitin 
keskuudessa. 


Vuosi vaalivoittonsa jälkeen Zelenskyi muutti asumaan 
valtion omistamaan 4 000 neliön residenssiin Kiovan 
kupeessa, vaikka kampanjassaan hän oli luvannut muuttaa 
rakennuksen lasten kesäleirikeskukseksi. 


Zelenskyin vuosipalkka presidenttinä on vaatimaton, 
runsaat 12 000 dollaria. Ukrainalaisten keskipalkka 
joulukuussa 2020 oli 515 dollaria kuukaudessa. 


Ukrainassa poliitikot joutuvat rikosoikeudelliseen 
vastuuseen omaisuutensa salaamisesta vain, jos piilotettua 
varallisuutta on yli 325 000 dollarin arvosta. Sen alle 
jäävän omaisuuden pimittämisestä selviää 1 800 dollarin 
sakolla. 


LOKAKUUSSA 2020 pidetyt paikallisvaalit vahvistivat sen, 
mitä mielipidekyselyt olivat enteilleet jo pitkin vuotta. 


Zelenskyin perustama Kansan palvelija -puolue (Sluha 
Narodu) kärsi niissä jättitappion. Se sai vain 15 prosenttia 
kaupunkien valtuustopaikoista, kun vielä heinäkuussa 
2019 presidentin puolue oli napannut enemmistön eli 254 
edustajaa 424-paikkaiseen parlamenttiin. 


Joulukuussa 2020 tehty mielipidekysely antoi Zelenskyille 
murskaavan tuomion. Lähes puolet kyselyyn vastanneista 
oli sitä mieltä, että presidentti Zelenskyi oli Ukrainassa 
vuoden 2020 ”suurin pettymys”. 


Zelenskyi ja hänen puolueensa ovat menettäneet 
äänestäjiä nimenomaan Venäjä-mielisille, jotka ovat 
ottaneet johtopaikan gallupeissa. 


VOLODYMYR Zelenskyi on kotoisin idästä, sotaa käyvään 
Donetskin alueeseen rajautuvalta Dnipropetrovskin 
alueelta. Hän on taustaltaan venäjänkielinen, mutta 
puhuu sujuvasti myös ukrainaa. 


Ukrainalaiset uskoivat, että taustansa ansiosta Zelenskyillä 
olisi edeltäjäänsä paremmat mahdollisuudet lopettaa Itä- 
Ukrainan sota. 


Venäjä ei kuitenkaan ole hellittänyt otettaan Itä- 
Ukrainasta. Vankien vaihtaminen syyskuussa 2019 on 
jäämässä Zelenskyin tärkeimmäksi saavutukseksi 
konfliktin ratkaisussa. 


Rauhan sijasta Zelenskyi joutui kovimpaan tulikokeeseen 
kaksivuotisella urallaan. Sotaharjoituksen varjolla Venäjä 
näytti, että muutamassa viikossa se pystyy mobilisoimaan 
110 000 sotilasta ja valtavan määrän sotakalustoa Itä- 
Ukrainan rajoille ja Krimille. 


Hätäpäissään Zelenskyi pyysi Natoa nopeuttamaan 
Ukrainan jäsenyysprosessia ja ehdotti EU:lle, että unioni 
asettaisi uusia pakotteita Venäjälle. Hän myös ehdotti 
presidentti Vladimir Putinille tapaamista kriisialueella 
Donbasissa. 


Putinin vastaus paljastaa, että pikaista tapaamista on turha 
odottaa. 


”Jos puhumme maiden kahdenkeskisistä suhteista, kaikin 
mokomin. Voimme tavata milloin tahansa Moskovassa”, 
Putin sanoi toimittajille 22. huhtikuuta. 


”Mutta jos Zelenskyi haluaa ratkaista Itä-Ukrainan 
taisteluista johtuvat ongelmat, hänen on ensin 
keskusteltava niistä Donetskin ja Luhanskin 
paikallisjohtajien kanssa.” 


Tämä oli ilmaisnäyte SK:n maksullisesta sisällöstä 


Tilaa Suomen Kuvalehti ja hanki luettavaksi koko 
sisältö ja arkisto 

Lue myös 


Ihmiset siirsivät EU:sta rahaa jo yli 43 miljardia 
euroa — Suomessa summa on kasvanut hitaasti 


Yhdysvalloilla on Jemenissä vain huonoja 
vaihtoehtoja 


Pandemioihin varautuminen jumittui riitoihin 


Israelia syytetään kansanmurhasta — Tästä kansain- 
välisen oikeuden käsittelyssä on kyse 

